ઇન્દ્રલોકની નગરી અમરાવતીમાં સુવર્ણના સિંહાસન પર ઇન્દ્રરાજ બિરાજમાન છે. દેવસમાજ અને શિષ્ટ પુરુષવરોથી સભાખંડ ઓપી રહ્યો છે. કોકિલકંઠી મેનકા આદિ અપ્સરાઓનું ગાયન સાંભળવામાં સૌ મશગૂલ છે. એટલામાં સુરોચન નામનો ગંધર્વ, મેનકાનું સૌંદર્ય જોતાં મોહમાં મુગ્ધ થયો. કામમાં અંધ બનેલો તે ભરીસભામાં ઊભો થઈ મેનકાને ભેટી પડ્યો અને તેની સાથે સર્વના દેખતાં અમર્યાદ અને અયોગ્ય ચેષ્ટા કરવા લાગ્યો. ‘કામાંધો નૈવ પશ્યતિ’.